
Vilniuje – rekordinė būstų pasiūla: o kas vyksta su kainomis?

Rugsėjį Vilniaus pirminio būsto rinka pasipildė 594 naujais butais, o bendras pasiūlos sandėlis jau viršijo 6,1 tūkst. būstų ribą. Tuo metu tiek pardavimų skaičius, tiek vidutinė pasiūlos kaina jau ketvirtą mėnesį iš eilės išlieka panašiame lygyje. Nekilnojamojo turto (NT) vystymo bendrovės „Realco“ pardavimų direktoriaus Marijono Chmieliausko teigimu, augant pasiūlai vystytojams tenka vis aktyviau konkuruoti dėl pirkėjų, o tai stabilizuoja kainas ir pristabdo jų augimą.
Rugsėjo 10 d. Europos Centrinis Bankas (ECB) palūkanų normą padidino 0,25 proc. punkto – iki 2,5 proc. Tai buvo antras palūkanų didinimas šiemet. Vis dėlto, anot M. Chmieliausko, rinkos tokį sprendimą jau buvo numačiusios, todėl EURIBOR augimas buvo jaučiamas dar prieš ECB sprendimą.
„EURIBOR kilo praktiškai visą rugsėjį. Ryškiausias šuolis fiksuotas mėnesio viduryje – nuo rugsėjo 11 iki 14 d. 6 mėn. EURIBOR pakilo nuo 2,820 iki 2,936 proc., arba 0,116 proc. punkto, o pastarosiomis dienomis jau perkopė 3,1 proc. Aukštesnės palūkanos neigiamai veikia būsto įperkamumą, o, kai rinkoje tuo pat metu siūlomi 6 139 butai, didėja konkurencija ir slopsta kainų augimas. Vidutinė pasiūlos kaina jau ketvirtą mėnesį iš eilės laikosi ties maždaug 4,2 tūkst. eurų už kvadratinį metrą“, – sako „Realco“ pardavimų vadovas.
Pasak jo, pastarųjų kelių mėnesių rezultatai rodo, kad Vilniaus pirminė būsto rinka tam tikra prasme nusistovėjo – pagrindiniai jos rodikliai svyruoja palyginti nedaug, o ryškesnių šuolių kol kas nematyti.
Tuo metu pirkėjų sprendimus veikia ir aukšta infliacija. Metinė infliacija Lietuvoje siekia apie 6 proc. ir yra antra didžiausia Europos Sąjungoje. M. Chmieliausko teigimu, brangstant kasdienėms prekėms ir paslaugoms, o kartu kylant ir paskolų kainai, dalis pirkėjų tampa atsargesni – gali atidėti sprendimą įsigyti būstą arba rinktis pigesnį variantą.
„Pirmus penkis šių metų mėnesius Vilniuje buvo parduodama po 500–700 būstų, o nuo birželio pardavimai laikosi ties 400 riba. Esant tokiai pasiūlai, pirkėjai turi daugiau pasirinkimo ir erdvės derėtis, todėl rinkoje atsiranda daugiau nuolaidų, o kainų augimo galimybės tampa ribotesnės“, – pastebi „Realco“ atstovas.
Rekordinė pasiūla ir pasikeitęs rajonų penketukas
M. Chmieliauskas pažymi, kad rugsėjį pasiūla buvo didžiausia šiemet – kartu su šį mėnesį parduotais 405 būstais rinkoje iš viso buvo siūlomi 6 544 butai. Pirkėjai galėjo rinktis iš 2 033 baigtų ar vėlyvos statybos būstų, dar 3 227 ankstyvos statybos butus rezervuoti dabartine kaina. O investuotojai jau galėjo žvalgytis ir į 852 būstus, esančius leidimo ar projektavimo stadijoje.
Rugpjūtį ir rugsėjį prestižinės klasės būstų parduota panašiai – atitinkamai 49 ir 52. Tačiau vidutinės ir ekonominės klasės santykis pasikeitė: rugpjūtį parduoti 156 vidutinės ir 171 ekonominės klasės būstai, o rugsėjį vidutinė klasė išsiveržė į priekį – nupirkti 184 vidutinės ir 169 ekonominės klasės butai.
„Vieno mėnesio rezultatai dar nerodo ilgalaikio pirkėjų pasirinkimo pokyčio, tačiau matome, kad paklausa nėra susitelkusi vien pigiausiame segmente. Turėdami didelį pasirinkimą, žmonės vis daugiau vertina ne tik kainą, bet ir būsto vietą, išplanavimą, projekto kokybę ar statybų stadiją, todėl dalis jų renkasi brangesnį, bet jų poreikius geriau atitinkantį variantą“, – sako „Realco“ pardavimų direktorius.
Skirtumas matomas ir tarp rajonų. Pašilaičiai ketvirtą mėnesį iš eilės išliko aktyviausiu Vilniaus rajonu – rugsėjį čia parduoti 49 butai. Į antrą vietą pakilo Vilkpėdė (47), kuri pastaruosius kelis mėnesius apskritai nebuvo pasiekusi aktyviausių rajonų penketuko.
Trečioje vietoje rikiavosi Šnipiškės (46), į TOP5 sugrįžusios po birželio. Taip pat nedaug atsiliko Naujamiestis ir Žirmūnai, kuriuose parduota atitinkamai 36 ir 34 būstai.
„Tai rodo, kad pirkėjų aktyvumas nėra susitelkęs vien keliuose nuolat pirmaujančiuose rajonuose. Kai pasiūla didelė, daugiau lemia konkretus projektas, jo kaina ir vieta, todėl lyderiai gali keistis gana greitai“, – įžvalgomis dalijasi M. Chmieliauskas.
„Realco“ – viena didžiausių nekilnojamojo turto (NT) plėtros bendrovių Lietuvoje. Šiais metais veiklos 20-metį mininti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.

